Drie NW-skole deur betogers geteikenArgieffoto (Foto: Alexas_Fotos, Pixabay) Die departement het gesê drie skole is verlede Donderdag in die vroeë oggendure aan die brand gesteek. Een klaskamer by die Bakubung Primary School is met die meubels binne afgebrand, terwyl twee klaskamers by die Itumeleng Secondary School se vensters gebreek en een mobiele klaskamer heeltemal afgebrand is. By Mphuphuthe Primary School is een klaskamer gedeeltelik in ŉ brand beskadig. Volgens die departement sal dit minstens R400 000 kos om die skade te herstel. Hulle hoop dat dit gou gedoen sal word. Sello Lehari, die Noordwes LUR vir onderwys, het die brandstigting veroordeel en ŉ beroep op die gemeenskap gedoen om kinders se reg op onderwys te respekteer en te beskerm. Die brandstigting by die skole hou glo verband met ŉ betoging deur die inwoners teen die aanstelling van Solomon Mphuphuthe Monnakgotla as die nuwe hoof van die Bakubung-Ba-Ratheo-stam in Ledig. Die waarnemende hoof, Margaret Monnakgotla, het die provinsiale hooggeregshof genader om Solomon Monnakgotla se aanstelling te keer omdat sy meen hy geniet nie die ondersteuning van die stam nie. Die hof het die aansoek verlede Woensdag van die hand gewys.